เริ่มสร้างศูนย์ราชการโซนซี
ธนารักษ์เปิดขายซองให้เอกชนประกวดแบบก่อสร้างศูนย์ราชการโซนซี เล็งทำซีเคียวริไทฯ 1.8 หมื่นล้าน
17 พ.ย. 2559

ธนารักษ์เปิดขายซองให้เอกชนประกวดแบบก่อสร้างศูนย์ราชการโซนซี เล็งทำซีเคียวริไทฯ 1.8 หมื่นล้าน
นายจักรกฤศฏิ์ พาราพันธกุล อธิบดีกรมธนารักษ์ ในฐานะประธานกรรมการบริษัท ธนารักษ์พัฒนาสินทรัพย์ (ธพส.) เปิดเผยว่า ธพส.เตรียมเปิดให้ผู้ประกอบการเอกชนที่สนใจเข้าประกวดแบบโครงการพัฒนาพื้นที่โซนซี ศูนย์ราชการเฉลิมพระเกียรติ 80 พรรษา 5 ธ.ค. 2550 มีพื้นที่ 81 ไร่ ผู้ที่สนใจสามารถรับขอเอกสารรายละเอียดได้วันที่ 14-25 พ.ย.นี้ และเสนอแบบในเดือน ม.ค. 2560
ทั้งนี้ ศูนย์ราชการส่วนต่อขยายโซนซีจะมีเนื้อที่ไม่น้อยกว่า 4 แสนตารางเมตร (ตร.ม.) สร้างเป็นอาคารศูนย์ราชการอาคารเดียวขนาดใหญ่ มูลค่าโครงการประมาณ 1.5-1.8 หมื่นล้านบาท การระดมทุนในเบื้องต้นคาดว่าใช้วิธีการแปลงสินทรัพย์เป็นหลักทรัพย์ หรือซีเคียวริไทเซชั่น  และจะเริ่มก่อสร้างโครงการได้ในปี 2562 ตั้งเป้าหมายก่อสร้างแล้วเสร็จในปี 2564 
นอกจากนี้ มีหน่วยงานที่สนใจใช้พื้นที่โซนซีแล้ว 7 หน่วยงาน ได้แก่ อัยการสูงสุด  กรมสอบสวนคดีพิเศษ หรือ ดีเอสไอ สำนักงานคณะกรรมการคุ้มครองผู้บริโภค (สคบ.) กระทรวงการท่องเที่ยวและกีฬา  สำนักงานผู้ตรวจการแผ่นดิน สำนักงานหลักประกันสุขภาพ และสำนักราชบัณฑิตยสถาน เป็นต้น
“ตอนนี้โซนเอและบีสร้างมา 10 ปีแล้ว พื้นที่ใช้งานมีกว่า 1 ล้าน ตร.ม. บนเนื้อที่ 300 ไร่ มีหน่วยงานราชการ ร้านค้าเข้าใช้พื้นที่จนเกือบเต็มพื้นที่แล้ว รองรับข้าราชการได้ 1.8 หมื่นคน มีประชาชนติดต่อราชการ 4,000-5,000 คน/วัน แต่ยังมีความต้องการสูงจึงต้องทำการขยายพื้นที่โซนซีเพิ่มขึ้นอีก” อธิบดีกรมธนารักษ์ กล่าว
สำหรับโครงการโซนซีจะก่อสร้างแนวอนุรักษ์พลังงานเป็นมิตรกับสิ่งแวดล้อมในรูปแบบสมาร์ทออฟฟิศ มีเป้าหมายเพื่ออำนวยความสะดวกเหมาะสมต่อการปฏิบัติราชการและการติดต่อของประชาชน โดยมีที่จอดรถไม่น้อยกว่า 3,300 คัน และจะเป็นทางผ่านของรถไฟฟ้าสายสีแดงและชมพู
นายสุเมธ ดำรงชัยธรรม กรรมการผู้จัดการ ธพส. กล่าวว่า ผลการดำเนินงานในปี 2559 คาดว่าจะมีกำไร 300 ล้านบาท มีผลขาดทุนสะสมลดลงเหลือ 700 ล้านบาท เมื่อเทียบกับ 3 ปีก่อนที่มียอดขาดทุนสะสมกว่า 1,300-1,400 ล้านบาท
ขณะที่อัตราการเติบโตของรายได้อยู่ที่ระดับ 5-10% ถือเป็นอัตราที่น่าพอใจเนื่องจาก ธพส.มีรายได้หลักมาจากค่าเช่าที่ ส่วนแนวโน้มการทำกำไรในระยะต่อไปต้องขึ้นอยู่ที่รายได้ที่จะมาจากค่าเช่าในโครงการโซนซี ที่กำลังจะเริ่มโครงการในเร็วๆ นี้ด้วย